Antoine Lavoisier
Antoine-Laorent Lavoisier (Parigi 1743 - 1794) sciençiáto .
Figgio de un notto avocáto parigin, o fu indirizzao da-o poæ verso i studdi giuridichi. O no trascurò tuttavia e sciençe e o seguì di corsci de matematica e de fixica, de botanica (con B. de Jussieu) e de chimica (con Guillaume-François Rouelle). Into 1767 o l'accompagnò o geologo J.-É. Guettard inte un viægio de esploraçion inte l'est da França, collaborando coscì a-a realizzaçion da primma mappa geologica de França. Un so travaggio in sce-o megio mettodo pe inluminâ e stradde o fu premiao da l' Académie royale des sciences de Parigi, da quæ o divegne membro into 1768. Int'o mæximo anno o l'intrò a fâ parte da Ferme ch'a l'aveiva, da-o governo françeize, l'appâto da recugeita de imposte e de tasce. I so primmi loei scientifichi riguardon l'idraolica, l'idrometria e a meteorologia, ma into 1770 o vozette a so attençion a un annoso problema chimmico: a (presonta) trasmutaçion de l'ægoa in tæra. Adotando un seveo approccio quantitativo - ch'o rivela a so fiduccia inti strumenti de mezua e l'utilizzaçion impliçita da lezze de conservaçion da mateia - Lavoisier o dimostrò che l'ægoa a no se convertiva in tæra. O problema di elementi chimichi o fu alloa posto a-o centro da so riflescion e da so indagine fixico-chimica. Scin da-i exordi da so carrea Lavoisier o vegne consapeive che a scoverta de S. Hales (1727) da combinabilitæ chimica de l'aia a l'ea un avvegnimento coscì nœuvo da impoñe a necescitæ de rivedde tutte e conceçioin chimiche scin a alloa açettæ.
O 1772 o fu un anno cruxâ inte so riçerche: o l'effettuò di esperimenti con di apparati pnœümattichi e, o 1° novembre, o depoxitò presso l' Académie un prico ciuso into quæ o l'annonçiava che i fenommeni da combustion do sorfano e do fosforo e da caçinaçion di metalli ean dovui a-a fissaçion d'aia e che quindi quest'urtima a l'ea a caosa de l'aomento in peiso di produti rispetto a-i reagenti de partença. E so concruxoin apparivan decisamente everscive rispetto a-e conceçioin flogisteghe açettæ a quello tempo. A-i iniççi do 1773 Lavoisier, vegnúo a conoscença de scoverte ingreixi in sce-e differente aie (gas), o l'intrapreize un scistematico esamme crittico de conceçioin notte in sce l'argomento, spinto da l'exigença de una so verificaçion.
Into zenâ do 1774 o pubbricò un volumme de Opuscules physiques et chimiques e into novembre do mæximo anno o lesse a l' Académie un Mémoire sur la calcination des métaux dans les vaisseaux fermés into quæ o confermava che l'aomento in peiso di metalli sottoposti a caçinaçion in te di reçipienti seræ a no derivava da-a mateia do fœugo ma da-a combinaçion de l'aia, serâ into reçipiente, co-i metalli. Into Mémoire Lavoisier o no specificava o tipo de gas responsabile da caçinaçion, ma into 1775 o ciarì che l'aia fissa (CO2) de J. Black a l'ea un composto e che l'aia capaxe de fissâse inti metalli e inti corpi sottoposti a combustion a l'ea un'aia eminentemente respiabile. Tra o 1775 e o 1777 o l'annunçiò, in varri Mémoires, che l'aia atmosferica a l'ea una mescciua de gas, costituia prinçipalmente da un'aia eminentemente respiabile (oscigeno) e da una mofeta atmosfeica (azoto). Coscì Lavoisier o poette concludde che i procesci de caçinaçion, combustion e respiraçion ean dovui a-a fissaçion de oscigeno de l'aia e no a-a sciortia de flogisto. Contemporaniamente a queste riçerche Lavoisier o se dedicò a-o studdio da compoxiçion di acidi. Avendo osservao che i acidi do sorfo e do fosforo ean produti da-a combinaçion de l'aia eminentemente respirabile o conscideró quest'aia o principe oxygine, o prinçipio generatô di acidi. Lavoisier o zonse a-a concruxon che tutti i acidi risurtavan costituii da di elementi specifichi (sorfo, azoto, fosforo, carbonio, ecc.), da un prinçipio oscigino e da l'ægoa fornindo, pe a primma votta inta stoia da chimica, un ciæo modello fondao in sce-a compoxiçion de sostançe ch'o l' aveiva comme fulcro l'oscigeno.
A partî da-o 1776 Lavoisier o visse e o l'œuviò presso l' Arsenal de Parigi co l'incarego de sovrintende a-a produçion da povie da sparo e a-a riçerca de fonte naturæ do sarnitro. Into so laoeio presso l' Arsenal o se dedicò a-o studdio scistematico (co-a collaboraçion de P.-S. de Laplace) do fœugo, ch'o l'approdò a-o concetto de "fluido igneo" ò "calorico". Pe Lavoisier tutti i fenommeni termichi ean dovui a una sostança ignea, sottî, imponderabile ch'a l'ea boña a existe segge libera inte l'atmosfea segge combinâ inti corpi. I cangiamenti de stæto di corpi ean dovui a una maggiô ò minô quantitæ de fluido igneo combinao. A conceçion lavoisieriaña do calorico a l'aveiva una forma quantitativa (Lavoisier e Laplace appronton un calorimetro a giaçça pe mezuâ i caloî specifichi) e a l'ea caratterizzâ, a livello epistemologico, da un forte strumentalismo. I loei de Lavoisier e Laplace in sce-o calô costituin perçò a dæta de nascita da termochimica.
A-i inissi di anni ottanta Lavoisier, co-a collaboraçion primma de Laplace e da pœu de J.-B. Meusnier de la Place, o commençò a compî di esperimenti de analixi e scintexi de l'ægoa e o dimostrò che l'ægoa a l'ea una sostança composta. A-o contraio de H. Cavendish, ch'o l'aveiva effettuao di esperimenti scimili, o chimico françeize o l'affermò con ciæça che l'ægoa a l'ea o risurtao da combinaçion, in proporçioin definie, de idrogeno e de oscigeno. Forte de questa urteriô scoverta ch'a s'inseriva perfettamente into nœuvo quaddro interpretativo di fenommeni chimichi, o lesse into 1785 a l' Académie e Réflexions sur le phlogistique, veo spartiægoe inta stoia da chimica, inte quæ o l'attaccava frontalmente e dotriñe basæ in sce-o flogisto. Co-a collaboraçion di chimichi L.-B. Guyton de Morveau, C.-L. Berthollet e A.-F. Fourcroy - che s'ean convertii a-a chimie nouvelle - Lavoisier o pubbricò into 1787 a Méthode de nommenclature chimique, ch'a conten una radicâ e scistematica riforma do lenguaggio chimico. A Méthode a l'introdusse a primma nomenclatua chimica scistematica e a segnò a scomparsa di vegi e fantaxioxi nommi: di termini comme oscigeno, azoto, carbonio, idrogeno, ecc., i suffisci -oso e -ico pe i acidi, -ito e -ato pe e sæ trœuvan chì a so primma formulaçion. Into 1789 o pubbricò o Traité élémentaire de chimie, un di grendi testi da sciença occidentâ. In quest'œuvia Lavoisier o l'espose a so nœuva teoria antiflogistega, o dœuviò o nœuvo lenguaggio chimico e o l'illustrò e so conceçioin in sce-a sciença e in sce-o lenguaggio, basæ in sce-a filosofia de E.-B. Condillac. Into trattao se ritrœuva a formulaçion espliçita da lezze da conservaçion da mateia e una nœuva conceçion di elementi chimichi. E novitæ inta conceçion de Lavoisier son da riçercâ no tanto inta definiçion de elemento quanto into refúo de determinâ a prioî i elementi chimichi di corpi: solo i esperiençe concrete, sostegne Lavoisier, pœuan indicâ con precixon e sostançe elementæ o numero de quæ pertanto o pœu variâ co-o progresso di metodi de indagine. Inoltre o stabilì che i elementi costituiscian l'invariante de trasformaçioin chimiche durante e quæ, de fæto, a qualitæ e a quantitæ di elementi a se conserva. Lavoisier o deliniò into gio de pochi anni una nœuva inmaggine da sciença chimica, inteisa comme costruçion teorica rigooza, verificâ da de morteprixe esperiençe e caratterizzâ da un lenguaggio specifico. L'œuvia de Lavoisier a portò a l'avvento de una vea e propria "rivoluçion chimica" e o so Traité élémentaire o l'ebbe un'influença enorme in sce-a chimica, paragonabile a quella eserçitâ in sce-a fixica da-i Principia mathematica de Isaac Newton.
Lavoisier o l'aveiva una strazordenaia capaçitæ de lavô. O s'occupò, otra che de fixica, de chimica e de sciença in gennere (o fu, tra l'âtro, o fondatô di Annales de chimie e o riformatô, into 1785, de l' Académie), de economia politica (o l'appartegniva a-a corente fixiocrattega), de agronomia (da-o 1778 o l'installò una fattoia sperimentâ vexin a Blois), de politica fiscâ e finançiaia, de tecnologia, de istruçion pubbrica e de riforme into campo sanitaio, uspiæo e de l'ascistença a-i povei. A-i iniççi do 1788 o commençò a occupâse de chimica fixiologica con A. Seguin, ma o scciœuppo da rivoluçion e e vexende politiche ghe consentin de completâ solo che doe memoie dedicæ rispettivamente a-a transpiaçion e a-a respiaçion animâ, di contribuii importanti a-a nascente chimica fixiologica. Pù essendo un faotô de l'introduçion de riforme into scistema politico françeize, Lavoisier o divègne sempre ciu oggetto de attacchi da parte de J.-P. Marat e di giacobin in quanto accademico e fonçionaio de primmo cian de l' ancien régime.
O so prestiggio scientifego no gh'evitò a ghiggiottiña into 1794.
kbp_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn